Ανακοίνωση της Επιτροπής δυνάμει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου

Επιβολή τροποποιημένων υποχρεώσεων παροχής δημόσιας υπηρεσίας σε ορισμένες τακτικές αεροπορικές γραμμές στην Πορτογαλία

(2001/C 271/03)

(Κείμενο που παρουσιάζει ενδιαφέρον για τον ΕΟΧ)

1. Κατ' εφαρμογή των διατάξεων του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92, η Πορτογαλία αποφάσισε να επιβάλει τροποποιημένες υποχρεώσεις παροχής δημόσιας υπηρεσίας για τις τακτικές αεροπορικές γραμμές στα ακόλουθα δρομολόγια:

- Λισαβόνα/Ponta Delgada/Λισαβόνα,

- Λισαβόνα/Terceira/Λισαβόνα,

- Λισαβόνα/Horta/Λισαβόνα,

- Funchal/Ponta Delgada/Funchal,

- Πόρτο/Ponta Delgada/Πόρτο.

2. Οι υποχρεώσεις δημόσιας υπηρεσίας είναι οι ακόλουθες:

- Όσον αφορά την ελάχιστη συχνότητα πτήσεων:

- στο δρομολόγιο Λισαβόνα/Ponta Delgada/Λισαβόνα, 24 πτήσεις μετ' επιστροφής εβδομαδιαίως από τον Ιούνιο μέχρι και τον Σεπτέμβριο και 16 πτήσεις μετ' επιστροφής εβδομαδιαίως (μία εκ των οποίων επιτρέπεται να εκτελείται μέσω Πόρτο) από τον Οκτώβριο μέχρι και το Μάιο, ενώ να εκτελούνται δύο πτήσεις ημερησίως καθ' όλο το έτος,

- στο δρομολόγιο Λισαβόνα/Terceira/Λισαβόνα, δύο πτήσεις μετ' επιστροφής από τον Ιούνιο μέχρι και το Σεπτέμβριο και μία πτήση μετ' επιστροφής από τον Οκτώβριο μέχρι και το Μάιο,

- στο δρομολόγιο Λισαβόνα/Horta/Λισαβόνα, επτά πτήσεις μετ' επιστροφής εβδομαδιαίως από τον Ιούνιο μέχρι και το Σεπτέμβριο και πέντε πτήσεις μετ' επιστροφής εβδομαδιαίως από τον Οκτώβριο μέχρι και το Μάιο,

- στο δρομολόγιο Funchal/Ponta Delgada/Funchal, δύο πτήσεις μετ' επιστροφής εβδομαδιαίως από τον Ιούνιο μέχρι και το Σεπτέμβριο και μία πτήση μετ' επιστροφής εβδομαδιαίως από τον Οκτώβριο μέχρι και το Μάιο,

- στο δρομολόγιο Πόρτο/Ponta Delgada/Πόρτο, τρεις πτήσεις μετ' επιστροφής εβδομαδιαίως από τον Ιούνιο μέχρι και το Σεπτέμβριο και δύο πτήσεις μετ' επιστροφής εβδομαδιαίως από τον Οκτώβριο μέχρι και το Μάιο, μία εκ των οποίων επιτρέπεται να εκτελείται μέσω Λισαβόνας.

- Όσον αφορά τα ωράρια:

Εκτός περιορισμών που οφείλονται στο ωράριο λειτουργίας των αεροδρομίων:

- οι πτήσεις πρέπει να εκτελούνται μεταξύ 6:30 τοπική ώρα του τόπου αναχώρησης και 00:30 τοπική ώρα του τόπου άφιξης, αντιστοίχως· τουλάχιστον μία πτήση ημερησίως στα δρομολόγια Λισαβόνα-Ponta Delgada και Λισαβόνα-Terceira πρέπει να εκτελείται μεταξύ 8:00 και 21:00, και, τουλάχιστον τρεις φορές την εβδομάδα, μία απ' αυτές τις πτήσεις πρέπει να εκτελείται πριν από τις 13:00,

- Από τον Ιούνιο μέχρι και το Σεπτέμβριο επιτρέπεται, εφόσον αιτιολογηθεί δεόντως, η υπέρβαση των ανωτέρω αναφερόμενων ωραρίων κατά 30 λεπτά της ώρας.

Όταν πρέπει να εκτελούνται διάφορες πτήσεις την ίδια ημέρα, τα ωράρια των πτήσεων πρέπει να είναι ισοκατανεμημένα καθόλη τη διάρκεια των προαναφερομένων χρονικών διαστημάτων.

- Όσον αφορά τη μεταφορική ικανότητα:

Η προσφερόμενη ελάχιστη μεταφορική ικανότητα εβδομαδιαίως πρέπει να είναι:

- στο δρομολόγιο Λισαβόνα/Ponta Delgada/Λισαβόνα, 7700 θέσεις και 160 τόνοι εμπορευμάτων και ταχυδρομείου από τον Απρίλιο μέχρι και τον Οκτώβριο και 5600 θέσεις και 150 τόνοι εμπορευμάτων και ταχυδρομείου από τον Νοέμβριο μέχρι και το Μάρτιο,

- στο δρομολόγιο Λισαβόνα/Terceira/Λισαβόνα, 3600 θέσεις και 90 τόνοι εμπορευμάτων και ταχυδρομείου από τον Απρίλιο μέχρι και τον Οκτώβριο και 2900 θέσεις και 85 τόνοι εμπορευμάτων και ταχυδρομείου από τον Νοέμβριο μέχρι και το Μάρτιο,

- στο δρομολόγιο Λισαβόνα/Horta/Λισαβόνα, 1250 θέσεις και 15 τόνους εμπορευμάτων και ταχυδρομείου από τον Απρίλιο μέχρι και τον Οκτώβριο και 750 θέσεις και 15 τόνους εμπορευμάτων και ταχυδρομείου από τον Νοέμβριο μέχρι και το Μάρτιο,

- στο δρομολόγιο Funchal/Ponta Delgada/Funchal, 390 θέσεις από τον Απρίλιο μέχρι και τον Οκτώβριο και 260 θέσεις από τον Νοέμβριο μέχρι και το Μάρτιο,

- στο δρομολόγιο Πόρτο/Ponta Delgada/Πόρτο, 840 θέσεις από τον Απρίλιο μέχρι και τον Σεπτέμβριο και 560 θέσεις από τον Οκτώβριο μέχρι και το Μάρτιο.

Όταν ο μέσος όρος πληρότητας για όλους τους αερομεταφορείς σε μία διαδρομή, κατά οποιαδήποτε περίοδο ΔΟΠΑ (ΙΑΤΑ), υπερβαίνει το 75 %, η ελάχιστη μεταφορική ικανότητα που προσφέρεται κατά την επόμενη αντίστοιχη περίοδο πρέπει να αυξηθεί τουλάχιστον όσο χρειάζεται για να καλυφθεί η μέγιστη πληρότητα.

- Όσον αφορά πρόσθετη μεταφορική ικανότητα:

Τόσο κατά την περίοδο των εορτών των Χριστουγέννων και της Πρωτοχρονιάς όσο και κατά την περίοδο των εορτών του Πάσχα πρέπει να προσφέρεται τουλάχιστον η ακόλουθη πρόσθετη μεταφορική ικανότητα:

- στο δρομολόγιο Λισαβόνα/Ponta Delgada/Λισαβόνα, 2000 θέσεις,

- στο δρομολόγιο Λισαβόνα/Terceira/Λισαβόνα, 2000 θέσεις,

- στο δρομολόγιο Λισαβόνα/Horta/Λισαβόνα, 1500 θέσεις.

Κατά την περίοδο αιχμής πρέπει να προσφέρεται εβδομαδιαίως τουλάχιστον η ακόλουθη μεταφορική ικανότητα:

- στο δρομολόγιο Λισαβόνα/Ponta Delgada/Λισαβόνα, 1600 θέσεις από Ιούνιο μέχρι και Σεπτέμβριο και 4800 θέσεις τον Ιούλιο και τον Αύγουστο,

- στο δρομολόγιο Λισαβόνα/Terceira/Λισαβόνα, 1600 θέσεις από Ιούνιο μέχρι και Σεπτέμβριο και 2600 θέσεις τον Ιούλιο και τον Αύγουστο,

- στο δρομολόγιο Λισαβόνα/Horta/Λισαβόνα, 500 θέσεις από Ιούνιο μέχρι και Σεπτέμβριο και 1240 θέσεις και 5 τόνοι εμπορευμάτων και ταχυδρομείου, τον Ιούλιο και τον Αύγουστο,

- στο δρομολόγιο Funchal/Ponta Delgada/Funchal, 260 θέσεις τον Σεπτέμβριο και 390 θέσεις τον Ιούλιο και τον Αύγουστο,

- στο δρομολόγιο Πόρτο/Ponta Delgada/Πόρτο, 280 θέσεις τον Σεπτέμβριο και 840 θέσεις τον Ιούλιο και τον Αύγουστο.

Σε περίπτωση που οι αεροπορικές συνδέσεις διακοπούν προσωρινά λόγω απρόβλεπτων συνθηκών, ανωτέρας βίας και άλλων λόγων, η προβλεπόμενη μεταφορική ικανότητα πρέπει να αυξάνεται κατά 60 % τουλάχιστον, από τη στιγμή που είναι δυνατόν να αποκατασταθεί η εκμετάλλευση της γραμμής και μέχρις ότου απορροφηθεί πλήρως ο όγκος κυκλοφορίας που συσσωρεύθηκε κατά τη διακοπή της εκμετάλλευσης.

Η μεταφορική ικανότητα για τη μεταφορά των προβλεπομένων ποσοτήτων πρέπει να εκτελείται με πτήσεις των οποίων η εβδομαδιαία συχνότητα να ισούται τουλάχιστον με την ελάχιστη εβδομαδιαία συχνότητα των πτήσεων που καθορίζονται για την μεταφορά των επιβατών.

- Όσον αφορά την κατηγορία χρησιμοποιούμενων αεροσκαφών:

Τα δρομολόγια πρέπει να πραγματοποιούνται με τα κατάλληλα αεροσκάφη εξοπλισμένα με στροβιλοκινητήρες. Στον αερολιμένα Horta οι αερομεταφορείς πρέπει να πληρούν τους όρους που δημοσιεύονται στο "Aeronautical Information of Portugal" (AIP).

- Όσον αφορά τους ναύλους:

Στα τιμολόγια πρέπει να περιλαμβάνεται:

α) ναύλος αναφοράς οικονομικής θέσης χωρίς προϋποθέσεις:

i) μεταξύ Λισαβόνας και Ponta Delgada, Horta και Terceira: 61400 εσκούδος (307 ευρώ) για ταξίδι μετ' επιστροφής,

ii) μεταξύ ο Πόρτο και Ponta Delgada, 61400 εσκούδος (307 ευρώ) για ταξίδι μετ' επιστροφής,

iii) μεταξύ Funchal και Ponta Delgada, 43600 εσκούδος (218 ευρώ) για ταξίδι μετ' επιστροφής·

β) διάφοροι ειδικοί ναύλοι προσαρμοσμένοι στη ζήτηση και υποκείμενοι σε ειδικούς όρους (για παράδειγμα εκδρομικός ναύλος, κλπ.), που να περιλαμβάνουν τουλάχιστον ένα ναύλο ΡΕΧ ύψους:

i) 38500 εσκούδος (193 ευρώ) για ταξίδι μετ' επιστροφής στις αεροπορικές συνδέσεις μεταξύ ηπειρωτικής Πορτογαλίας και Αζορών,

ii) 28100 εσκούδος (141 ευρώ) για ταξίδι μετ' επιστροφής στις αεροπορικές συνδέσεις μεταξύ Funchal και Αζορών·

γ) μειωμένους ναύλους αποκλειστικά για τους κατοίκους της Αυτόνομης Περιοχής των Αζορών και για τους σπουδαστές των οποίων η διαμονή ή το εκπαιδευτικό ίδρυμα ευρίσκεται στην περιοχή της Αυτόνομης Περιοχής των Αζορών και, αντιστοίχως, φοιτούν σε εκπαιδευτικό ίδρυμα ή διαμένουν σε άλλο μέρος της εθνικής επικράτειας. Οι ναύλοι αυτοί είναι οι ακόλουθοι:

i) 32200 εσκούδος (161 ευρώ) για ταξίδι μετ' επιστροφής, για τους κατοίκους, στις αεροπορικές συνδέσεις μεταξύ Αζορών και ηπειρωτικής Πορτογαλίας,

ii) 25000 εσκούδος (125 ευρώ) για ταξίδι μετ' επιστροφής, για τους σπουδαστές, στις αεροπορικές συνδέσεις μεταξύ Αζορών και ηπειρωτικής Πορτογαλίας,

iii) 17600 εσκούδος (88 ευρώ) για ταξίδι μετ' επιστροφής, για τους σπουδαστές, στις αεροπορικές συνδέσεις μεταξύ Ponta Delgada και Funchal·

δ) κόμιστρο για τη μεταφορά στα δρομολόγια μεταξύ ηπειρωτικής Πορτογαλίας και Αυτόνομης Περιοχής των Αζορών:

>ΘΕΣΗ ΠΙΝΑΚΑ>

ε) οι ναύλοι για τους επιβάτες και τα κόμιστρα για τα εμπορεύματα προέλευσης ή προορισμού οποιοδήποτε αεροδρόμιο της Αυτόνομης Περιοχής των Αζορών, το οποίο δεν συνδέεται με τακτική απευθείας γραμμή με την ηπειρωτική Πορτογαλία ή με το Funchal, είναι οι ίδιοι με τους αναφερόμενους στα ανωτέρω εδάφια. Για τη μετεπιβίβαση επιβατών μεταξύ ηπειρωτικής Πορτογαλίας και Αυτόνομης Περιοχής των Αζορών και μεταξύ των αυτόνομων περιοχών πρέπει να προβλέπονται δύο μόνον αποκόμματα εισιτηρίου, ένα προς κάθε κατεύθυνση, και για τη μετεπιβίβαση επιβατών εντός της Αυτόνομης Περιοχής των Αζορών πρέπει να προβλέπονται μόνον:

- δύο αποκόμματα ανά πτήση για τους μη κατοίκους στην Αυτόνομη Περιοχή των Αζορών,

- τρία αποκόμματα εισιτηρίου για τους κατοίκους και τους σπουδαστές,

- εκτός για την ανταπόκριση προς/από Corvo, για την οποία θα επιτρέπεται ένα επιπλέον απόκομμα εισιτηρίου εάν δεν προβλέπεται καθημερινή σύνδεση.

Σύμφωνα με τις διατάξεις του στοιχείου ε), τη δαπάνη για τους ναύλους που δημοσιεύονται για τη μεταφορά εντός των Αζορών φέρει ο αερομεταφορέας που προσφέρει τις υπηρεσίες σύμφωνα με τις παρούσες υποχρεώσεις.

Είναι δυνατόν να προβλέπεται ποινή σε περίπτωση που δεν παρουσιάζεται ο επιβάτης ("no-show"), η οποία δεν πρέπει να υπερβαίνει το 10 % του ναύλου αναφοράς για την οικονομική θέση.

Αυτοί οι ναύλοι αναθεωρούνται αυτομάτως κατ' έτος, την 1η Απριλίου, αρχής γενομένης το 2002, με βάση το ετήσιο ποσοστό πληθωρισμού του προηγουμένου έτους, που δημοσιεύεται στο Grandes Opções do Plano και κοινοποιείται, έως τις 28 Φεβρουαρίου, στους αερομεταφορείς που εκμεταλλεύονται τα εν λόγω δρομολόγια από τον Εθνικό Οργανισμό Πολιτικής Αεροπορίας [Instituto Nacional da Aviação Civil (INAC)]. Οι νέοι ναύλοι κοινοποιούνται από τον INAC στην Ευρωπαϊκή Επιτροπή και ισχύουν μετά τη δημοσίευσή τους στην Επίσημη Εφημερίδα των Ευρωπαϊκών Κοινοτήτων. Ο ναύλος που ισχύει για τους κατοίκους των Αζορών δεν επιτρέπεται σε καμία περίπτωση να υπερβαίνει το 60 % του ναύλου αναφοράς για οικονομική θέση.

Οι εν λόγω υποχρεώσεις δημόσιας υπηρεσίας δεν αποκλείουν τη σύναψη συμφωνιών "interline" με άλλους αερομεταφορείς σχετικά με ναύλους για πτήσεις με τόπο αναχώρησης και προορισμού διαφορετικό από τη Λισαβόνα, το Πόρτο ή Funchal.

Στην περίπτωση που διάφοροι αερομεταφορείς εκμεταλλεύονται τα αναφερόμενα δρομολόγια, οι αερομεταφορείς αυτοί συνάπτουν συμφωνίες μεταξύ τους βάσει των οποίων να επιτρέπεται στους επιβάτες με προέλευση ή προορισμό οποιοδήποτε αεροδρόμιο της Αυτόνομης Περιοχής των Αζορών το οποίο δεν διαθέτει τακτική απευθείας γραμμή με την ηπειρωτική Πορτογαλία ή με το Funchal, να συνδυάζει τμήματα του ταξιδιού του με διάφορους αερομεταφορείς.

- Όσον αφορά τη συνέχεια των πτήσεων και την ακρίβεια τήρησης των ωραρίων:

Εκτός των περιπτώσεων ανωτέρας βίας, ο αριθμός των πτήσεων που ακυρώνονται, για λόγους που μπορούν να αποδοθούν άμεσα στον μεταφορέα, δεν επιτρέπεται να υπερβαίνει, ετησίως, το 2 % του αριθμού των προβλεπομένων πτήσεων.

Εκτός περιπτώσεων ανωτέρας βίας, οι καθυστερήσεις άνω των 15 λεπτών για λόγους καταλογιζόμενους απευθείας στον αερομεταφορέα δεν επιτρέπεται για ποσοστό μεγαλύτερο του 15 % των πτήσεων.

Οι υπηρεσίες πρέπει να είναι εξασφαλισμένες τουλάχιστον καθόλη τη διάρκεια του ημερολογιακού έτους, και εκτός στην περίπτωση εξαίρεσης που αναφέρεται ανωτέρω, η διακοπή τους επιτρέπεται μόνον μετά από προειδοποίηση έξι μηνών.

- Όσον αφορά τη διάθεση των εισιτηρίων:

Η πώληση των θέσεων πρέπει να πραγματοποιείται με τουλάχιστον ένα μηχανογραφημένο σύστημα κρατήσεων.

- Όσον αφορά τη μεταφορά ταχυδρομείου:

Η μεταφορά ταχυδρομείου που διακινεί ο φορέας εκμετάλλευσης καθολικής ταχυδρομικής υπηρεσίας πρέπει να πληροί τις προδιαγραφές ποιότητας της εν λόγω καθολικής υπηρεσίας και άλλες απαιτήσεις στις οποίες υπόκειται από τις νομικές διατάξεις.

3. Δεδομένης της σημασίας και της ιδιαιτερότητας των εν λόγω δρομολογίων και της εξαιρετικής φύσης των απαιτήσεων όσον αφορά την συνέχεια των πτήσεων για τις υπερπόντιες περιφέρειες, γνωστοποιούνται στους κοινοτικούς αερομεταφορείς τα ακόλουθα:

- αερομεταφορείς οι οποίοι προτίθενται να εκμεταλλευθούν ένα ή περισσότερα από τα εν λόγω δρομολόγια που υπόκεινται στις εν λόγω υποχρεώσεις οφείλουν προηγουμένως να υποβάλουν σχέδιο εκμετάλλευσης από το οποίο να τεκμαίρεται η ικανότητά τους να εκμεταλλευθούν τα δρομολόγια αυτά για ένα έτος, σύμφωνα με τις εν λόγω υποχρεώσεις,

- δύνανται να συμμετάσχουν όλοι οι αερομεταφορείς, κάτοχοι ισχύουσας αδείας εκμετάλλευσης η οποία έχει εκδοθεί από κράτος μέλος βάσει του κανονισμού (ΕΟΚ) αριθ. 2407/92 του Συμβουλίου περί της εκδόσεως αδειών των αερομεταφορέων,

- δεδομένου του ιδιαίτερου χαρακτήρα των συγκεκριμένων γραμμών, οι αερομεταφορείς οφείλουν να αποδείξουν ότι η πλειονότητα του ιπτάμενου πληρώματος ομιλεί και κατανοεί την πορτογαλική γλώσσα,

- οι αερομεταφορείς οφείλουν να υποβάλουν προσφορά για την εκμετάλλευση ενός ή περισσοτέρων δρομολογίων, σύμφωνα με τις επιβαλλόμενες υποχρεώσεις και χωρίς να απαιτούν οικονομική αντιστάθμιση, έως τις 30 Νοεμβρίου 2001,

- διακοπή εκτέλεσης των εν λόγω δρομολογίων χωρίς την προειδοποίηση που προβλέπεται στις ανωτέρω αναφερόμενες υποχρεώσεις δημόσιας υπηρεσίας, ή αθέτηση των εν λόγω υποχρεώσεων, συνεπάγεται την επιβολή διοικητικού προστίμου.

Γνωστοποιείται στους κοινοτικούς αερομεταφορείς ότι ο Εθνικός Οργανισμός Πολιτικής Αεροπορίας της Πορτογαλίας [Instituto Nacional da Aviação Civil (INAC)] εξασφαλίζει τον έλεγχο της τήρησης των επιβαλλόμενων υποχρεώσεων παροχής δημόσιας υπηρεσίας.